Channes - Wikipedia, entziklopedia askea.\nAnnie MOREL (2014-2020)\n47° 56′ 26″ N, 4° 15′ 17″ E / 47.9406°N,4.2547°E / 47.9406; 4.2547Koordenatuak: 47° 56′ 26″ N, 4° 15′ 17″ E / 47.9406°N,4.2547°E / 47.9406; 4.2547\nBragelogne-Beauvoir, Vertault eta Arthonnay\nChannes Frantziako udalerria da Aube departamenduan dagoena, Ekialde Handia eskualdean. 2013an 124 biztanle zituen.\n2007an Channes udalerrian erroldatutako biztanleak 128 ziren. Familiak 60 ziren, horien artean 20 pertsona bakarrekoak ziren (16 bakarrik bizi ziren gizonak eta 4 bakarrik bizi ziren emakumeak), 16 seme-alabarik gabeko familiak ziren, 12 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 74 etxebizitza zeuden, 61 familiaren etxebizitza nagusia ziren, 7 bigarren erresidentzia ziren eta 6 hutsik zeuden. Etxebizitza guzti hauek 74etxeak ziren. 61 etxebizitza nagusietatik 54 bere jabearen bizilekua ziren, 5 alokairuan okupaturik zeuden eta 2 doan lagata zeuden; 3 etxek bi gela zituzten, 9 etxek hiru zituzten, 6 etxek lau zituzten eta 43 etxek bost zituzten. 35 etxek euren parking plaza propioa zuten azpian. 25 etxetan ibilgailu bat zegoen eta 29 etxetan bat baino gehiago zituzten.\nChannes udalerriko biztanleria-piramidea 2009an .\n2007an lan egiteko adina zuten pertsonak 70 ziren, horien artean 54 aktiboak ziren eta 16 inaktiboak ziren. 54 pertsona aktiboetatik 53 lanean zeuden (30 gizon eta 23 emakume) eta 1 langabezian (1 gizon). 16 pertsona inaktiboetatik 11 erretiraturik zeuden, 4 ikasten zeuden eta 1 "bestelako inaktibo" gisa sailkaturik zeuden.\n2009an Channes udalerrian 61 unitate fiskal zeuden, 126 pertsonek osaturik. Pertsona bakoitzeko diru-sarrera fiskalaren mediana urteko 28.066 euro zen.\n2007an zeuden 8 komertzioetatik, 1 erauzte enpresa zen, 3 janari enpresak ziren, 1 bestelako produktu industrialen fabrikazioko enpresa zen eta 3 higiezinen enpresak ziren.\n2000. urtean Channes udalerrian 33 nekazaritza-ustiategi zeuden, 900 hektarea erabiltzen.\nArthonnay (1,8 km)\nBragelogne-Beauvoir (3,3 km)\nVilliers-le-Bois (5,0 km)\nVillon (5,5 km)\nBalnot-la-Grange (6,5 km)\nQuincerot (6,6 km)\nBagneux-la-Fosse (6,9 km)\nVertault (7,9 km)\nBNF: 15246172m (data)\nOrriaren azken aldaketa: 2 iraila 2020, 19:01.


Neurrira egindako etxea\nOts 2, 2011\tNork:\tIrutxuloko Hitza\t-\n Etxebizitza eta aldi baterako egonaldi zerbitzu berria du Gautena Gipuzkoako Autismoaren Elkarteak. Udalak utzitako 1.516 metro koadroko Berioko orube batean altxa dute etxebizitza, 2007an ateak ireki zituen eguna pasatzeko eraikinaren parez-pare. 60 urtez ustiatu ahal izango duen Berioko zerbitzuarekin, sei dira bizitzeko edo egonaldietarako dituzten zerbitzuak. Guztira 75 dira talde etxebizitza hauetan bizi diren lagunak. Gautenako presidente Juan Ciden hitzetan, beraien beharrei egokitutako bizilekuak «autismoa dutenei bizitza duina izatea ahalbidetzen die, eta senideei bizitza normalagoa izatea».\nAteak ireki berri dituen eraikinak hiru solairu ditu. Lehen solairua bi etxebizitzatan banatuta dago. Bakoitzak sei logela, sukaldea, bi komun eta egongela ditu. Eskuinekoa, sei lagunentzako tokia duen bizitoki egonkorra da. Ezkerrekoa, berriz, zortzi lagunentzako prestatutako behin behineko egonaldietarako pisua. Cidek azaldu zuenez, «astegunetarako, asteburuetarako eta krisialdietako esku-hartzeetarako erabiliko da». Txandakatzearen bidez, autismoa dutenen senideen eskaerei erantzuteko aukera dutela gogoratu zuen Cidek, zerbitzu berria 100 bat familiarentzat erabilgarri izango dela aurreikusiz .\nBizilekuez gain, etxebizitzen azpiko solairuan, aparkalekua, garbigailua, janari biltegia eta laguntzaileen aldagelak daude. Gainekoan. aldiz, eskulan, sukaldaritza edota bestelako talde ekimenetarako baliagarri diren bi areto.\nAutonomia garatzea, xede\nEtxe berria duten sei lagunek ia hilabete daramaten bertan. Olatz Aizpuru etxebizitzaren arduradun laguntzaileak argitu duenez, era honetako zerbitzuen erabiltzaileen artetik aukeratu dituzte, izaeraren eta adinaren arabera. Bakoitzak logela bat du eta bere gustu eta nahien arabera egokitu dute. Egonaldietarako erabiliko direnetan, aldiz, ez dute pertsonalizatu «jende asko eta anitza pasatuko baita». Biak ala biak, egokitutako etxebizitzak dira, inolako oztopo, koska edota arrisku gabeak. Geletako armairu, kaxoi edota igogailuan erabiltzaileei ezagunak zaizkien irudiak dituzte, laguntza gisa. Izan ere, ahal duten heinean beraien kasa moldatzea baita xedea. «Ahal dutena egin dezaten sustatzen dugu, autonomia gara dezatela», baieztatu zuen Aizpuruk. Hala ere, biztanleek, zenbait eginbeharrez arduratuko diren laguntzaileak izango dituzte. Aldi baterako ostatu hartuko duten lehenak asteburuan iritsiko dira. Atzo, ordea, erakundeetako ordezkariek eta elkarteko sendiek izan zuten eraikina ikusteko aukera.\nEraikinak ia 1,4 milioi euroko gastua izan du. Hauen %75 Gipuzkoako Foru Aldundiko Gizarte Politika departamentuak finantzatu du, eta gainontzeko %25 Kutxaren Gizarte ekintzak. ONCE Fundazioak, aldiz, 40.000 eurorekin lagundu du hornikuntza. Etxebizitzen inaugurazioan izan ziren erakunde horietako ordezkariak. Guztiek Odon Elorza alkateak lehenik aipatutako «ahalegin partekatua» goraipatu zuten eta, orain arte bezala, etorkizunean ere elkarrekin gauza asko egingo dituztela aurreikusi zuten.\n34 urteko ibilbidean Gautenak gizarte zerbitzuei egindako ekarpena gogoratu zuen Gizarte Politikako foru diputatu Maite Etxanizek. «Duintasuna, unibertsaltasuna eta solidaritatea» baloretzat dituzten gizarte zerbitzuen garrantzia nabarmendu zuen, hauen maila eta garapenak « gizartearen kalitatea erakusten baitu».


Denboraldiko bigarren garaipena pilatu du Juaristi ISBk - Azpeitia - uztarria.eus\nDenboraldiko bigarren garaipena pilatu du Juaristi ISBk\nAndoni Elduaien 2021-11-15 09:00\nJuaristi ISBko jokalaria saskiratzearen bila. (Mikel Otola)\nDenboraldiko bigarren garaipena erdietsi zuen atzo Iñaki Jimenez entrenatzaileak zuzentzen duen taldeak. Garaipenak balio bikoitza du, CB Prat taldea sailkapeneko beheko postuetako aurkaria baitu Juaristi ISBk. Orain, garaipenetan berdinduta daude bi taldeak. Ondrej Hanzlik izan zen etxekoen jokalari onena. Azkoitia-Azpeitia ISBk, aldiz, denboraldiko zortzigarren porrota jaso zuen.\nJuaristi ISBk 77-72 menderatu zuen atzo, igandea, Kataluniako CB Prat saskibaloi taldea, Azpeitiko kiroldegian. Denboraldiko bigarren garaipena eskuratu zuen ISBk, etxeko bigarrena jarraian. CB Prat izan zuen aurrean Iñaki Jimenezek gidatzen duen taldeak, ISBrekin batera beheko postuetatik ihes egin nahian ari den taldea. Garaipena lortuta, orain, ISB eta CB Prat taldeek bina garaipen dituzte.\n20-13, 38-34, 68-55 eta 77-72; horiek izan ziren lau laurdenen amaieran markagailuak erakustean zuena. Ondo ekin zion partidari ISBk, zazpi puntuko errenta lortu baitzuen lehen hamar minutuen ondoren. Bigarren laurdenean bisitariak gerturatu egin zien, baina atsedenaldira lau puntuko abantaila txikiarekin iritsi zen ISB.\nAldageletatik bueltan hautsi zuen norgehiagoka Juaristi ISBk; izan ere, hamahiru puntuko aldea (68-55) zuen taldeak laurdenaren amaieran. 30 puntu saskiratu zituen ISBk laurden horretan, baina puntuz urriago aritu zen azken laurdenean, eta neurketa asko estutu zen neurketaren amaieran. Halere, errenta txikiari eusten asmatu zuen etxeko taldeak, eta garaipena Azpeitian gelditu zen.\nOndrej Hanzlik izan zen Juaristi ISBko jokalaririk onena; 19 puntu saskiratu zituen, eta 19 puntuko balorazioa lortu zuen. Txekiarrarekin batera, Sidy Cissokok eta Ibon Guridik lortu zituzten balorazio altuenak, biek 11 puntukoa. Datorren asteburuan, Tau Castelló taldearen aurka neurtuko ditu indarrak Juaristi ISBk.\nAzkoitia-Azpeitia ISBk denboraldiko zortzigarren porrota jaso zuen atzo, igandea, Recoletas Zamora taldearen aurka; Andoni Lazkanoren taldea 68-51 erori zen Gaztela eta Leongo (Espainia) taldearen aurka. Atsedenaldirako hamar puntuko abantaila zuen etxeko taldeak. Hirugarren laurdenean erreakzionatu zuten ISBko neskek, baina ez zen nahikoa izan denboraldiko bigarren garaipena lortzeko. Juan Maria Molina eta Anisha George nabarmendu ziren ISBn; 16 eta 12 puntuko balorazioak eskuratu zituzten, hurrenez hurren.\nLazkanok zuzentzen duen taldea sailkapeneko azken-aurreko postuan dago, garaipen batekin. Datorren asteburuan, Barça CBS taldearen aurkako partida jokatuko du. Kataluniarrak sailkapeneko bigarrenak dira, eta ezbairik gabe, neurketa zaila izango dute neskek. Azkoitiko Elkargunean jokatuko dute partida.\nkirola Azkoitia Azpeitia


Accueil / Articles / Opinion / Chroniques / Populismoaz eta ezkerraz\nPar Andde Sainte-Marie | Publié : 19/06/2017\nNola ez uka alabainan Melenchonen estrategia ezkerreko populismo bat besterik ez dela. Ezkerrekoa agian, populista eta oligarkoa dudarik gabe. Alta iduritzen zait bestelako ezker bat eraiki behar dela Frantzian bezala, Europan eta nolaz ez Euskal Herrian ere. Ez leader karismatiko eta oligarko baten inguruan eta mesedetan eraikia baizik eta estrategia sozialista, ekologista, partehartzaile baita erreformista baten inguruan oinarritua. Espektro politikoaren beste puntan, ikusten da Europa osoan eskuin mutur populista ere hasten ari dela klase ertainen eta “arraza zurien” beldurren gainean jokatuz, hitzemanez ere idealisatutako iragan batetarat itzuliko direla, iraganeko prosperitate eta orden publikoa bereskuratuz. Iragan bat nun klase popularrek bereganatua zuten bizi segurtamen doi bat betiko erresuma klasikoen mugek ongi zaindurik. Iragan bat nun “beltzak, arabeak, txinatarrak ta beste » beren lekuan eta sort erresumetan egoiten ziren. Eskuin muturreko populismoak herra dauka “apatrideri eta elite mundialisteri”. Amensten du populua agintari heroiko baten inguruan sustraitua, batasun politiko sakratu batean indartua eta kanpotiarrak kanpo utzita. Ezin uka bere ikuspegian indartzen lagundu diola Europako sozialdemokraziaren peko errekarat jausteak. Alabainan ainitzentzat sozialdemokrazia harek ez ditu aski kondutan hartu klase popularrak, sobera identifikatuz mundializazio salbai baten abantail partzialeri. Gauza bat segurua da: deus ez du balio faxismoa edota populismoak soilik salatzea. Trump edo Le Pen baten diskurtso eta estrategiak soilik bestelako diskurtso berritzaile, herrikoi, ekologista,demokratiko partehartzaile eta sozialista indartsuago, koherenteago eta egiazkoago baten bidez dira urratska deseginen.


w_jornadas_investigacion_IV - Zientzia eta Teknologia Fakultatea - UPV/EHU\n2014ko Otsailaren 12 eta 13an\nAtsegintasunez iragartzen dizuet otsailaren 12an eta 13an Zientzia eta Teknologia Fakultateko IV. Ikerkuntza Jardunaldiak ospatuko direla .\nJardunaldiak asteazkena, otsailak 12, burutuko dira Paraninfoan. Hasiera ekitaldia goizeko 10:00tan emango da Eusko Jaurlaritzako Zientzia Politikarako Zuzendaria den Miren Begoñe Urrutia eta Ikerkuntzaren Errektoreordea den Fernando Plazaolaren agerpenarekin. Egun berean, 10:15etan Pediatria Katedradun Pablo Sanjurjo Doktorea, Gurutzetako Ospitalean Metabolopatia Unitateko Zuzendaria denak emango du Inaugurazioko hitzaldia. Hitzaldiaren izenburua: "Gaixotasun metaboliko arraroak, zientzia beraren osotasunaren erronka".\nBeranduago, 11:30etatik 12ak arte kafea hartzeko aukera egongo da eta ondoren Fakultateko Grande Sallen posterrak ikusteko bisitaldi gidatua. Azkenik, 12:00ak aldera esleitutako gelatan ahozko aurkezpenak burutuko dira hurrengo arloen inguruan: 1) Biozientziak, 2) Fisika eta Ingeniaritza Elektronikoa, 3) Matematika, 4) Geologia, 5) Kimika eta Ingeniaritza Kimikoa.\nOstegunean, otsailak 13, 11:30etatik 12:00ak arte Grande Sallen kafea hartzeko parada egongo da eta gero, posterren bisita gidatua. 12:00etatik 13:30ak arte Master eta Doktoretza Ikasketen eskaintzaren aurkezpena egingo da Paraninfoan, Doktoretza eta Master Eskolako Zuzendaria den Gabriela Chotro eta Master eta Doktoretza programen arduradunen partaidetzarekin.\nIkus dezakezuen bezala, interes handiko jardunaldiak dira Ikasleentzako. Horregatik, ikasleak aurrez aipatutako ekintzen agerpenarekin partaidetza bultzatzea eskatzen dizuegu.\nZientzia eta Teknologia Fakultateko IV. Ikerkuntza Jardunaldietako laburpenak(Beste leiho bat zabalduko du)(pdf ,7,64 Mb)\nBertaratutakoen asetze inkesta(Beste leiho bat zabalduko du)(pdf ,839,19 Kb)


Non dago Mikel? [trailerra+] • ZUZEU\nNon dago Mikel? (trailerra) –\n1985eko azaroa. Guardia Zibilak, terrorismoaren kontrako operazio baten barrenean, Mikel Zabalza atxilotu du, autobuseko gidari gazte bat, beste pertsona batzuekin batera. Gainerako gazteak askatu dituztenean, tortura basatiak jasan izana salatu dute. Baina Mikel falta da. Agintariek ihes egin duela esan duten arren, bizirik aurkitzeko esperantza ahuldu ahala, Euskal Herriko kaleetan oihu bat adituko da gero eta ozenago: Non dago Mikel?”\n19 85ean Mikel Zabalza nafar gaztea desagertu zeneko kontakizuna da “Non dago Mikel?” dokumentala, Guardia Zibilak ETAko militante batekin nahasi eta atxilotu zutenekoa. Zabalza desagertuta egon zen 20 egun horietan, bertsio ofizialak eragindako mesfidantzak bultzatuta jokatu zuen euskal gizarteak, eta gizon gaztearen gorpua azkenean Bidasoa ibaian flotatzen agertu zenean, protesta ugari egin eta eztanda sozial handiak egon ziren. Zabalza torturatuta hil zela uste zuen jendeak oro har, baina inoiz ez zuten inor ez epaitu ez zigortu. 2020ko azaroan 35 urte bete dira Mikel Zabalza hil zenetik, eta bere familiak egia jakin nahian jarraitzen du.\nAmaia Merinok (Donostia, 1970) aktore gisa egin du lan Pedro Olearen Akelarre (1984) eta Montxo Armendárizen Tasio (1984) filmetan. 1993an Quitora joan zen bizitzera, eta bertan geratu zen bizitzen 2017ra arte. 25 film dokumentaletan eta fikziozko filmetan baino gehiagotan egin du lan muntatzaile gisa, horietako askotan gidoilarikide gisa ere bai. Asier ETA biok (2013) film luze dokumentalaren zuzendarikide, gidoigilekide, ekoizlekide eta muntatzaile izan zen. Donostia Zinemaldiko Irizar Saria irabazi zuen obra horrek. Miguel Ángel Llamas (Noain, Nafarroa. 1980) ikus-entzunezkoen ekoizpeneko goi-mailako teknikaria da eta Ahotsa.info egunkari digitalean egiten du lan gaur egun. Gorka Pastor arduratu da musikaz eta Izaskun Arandia eta Izar Films ekoiztetxea ere dauzka dokumentalak atzetik.\n+ etbn Amaia Merino eta Miguel Ángel Llamasi egindako elkarrizketa\nberria proiektuko babesleen artean da, eta Martxelo Otamendi aritu da Non dago Mikel? dokumentalaz eta zinemaldiaz hizketan Zurriolako Butaka saioan.\nNon dago Mikel trailerra\nMikel Zabaltza, Mikel Zabalza\nArte[faktua] 93: Pello Lizarralde, "Argiantza", Imanol Ubeda, Mikel Idoate


Pribatutasun politika | Ibatuz\nDatu pertsonalen babesari buruzko 2016/679 Araudia (EB), datu pertsonalak kontrolatzeko eta tratatzeko ikuspegi berria ezartzen du. Gure pribatutasun politika berrikusi eta egokitu dugu eskakizun berrietara, eta informazio gehiago eta gardentasuna eskaini nahi ditugu datu pertsonalen tratamenduari dagokionez.\nIbatuz Gobernu Irekia, Partaidetza, Teknologia Berriak S.L., aurrerantzean, Ibatuz, CIF B 95822904-ekin, erabiltzaileen eta bezeroen datu pertsonalen tratamenduaz arduratzen da, baita webgunearen bidez jaso ahalko diren datuaz ere.\nIbatuzek webgunearen erabiltzaileei jakinarazten die bere webgunearen bidez nabigatzen edo kontratatzen dituzten zerbitzuen bidez bildutako erabiltzaileen eta bezeroen datu pertsonalen tratamenduari eta babesteari buruzko bere politika.\nDATUEN TRATAMENDUAREN XEDEA\nZure datu pertsonalak kontratatutako zerbitzua kudeatzeko eta beharrezko komunikazioak bidaltzeko erabiltzen dira.\nHttps://ibatuz.com webguneko formularioen bidez ematen dizkiguten datuen tratamendu pribatutasun politika berak arautuko du.\nAutomatikoki edo modu automatizatuan burututako eragiketak, kudeaketa eta prozedura teknikoak, eta datu pertsonalak biltzeko, biltegiratzeko, aldatzeko, transferitzeko eta bestelako ekintzak gaitzen dituztenak, datu pertsonalen tratamendu gisa hartzen dute.\nIbatuzek datu pertsonalak modu zuzenean, leialean, gardenean, egokian, mugatuan, zehatz eta eguneratuan tratatuko ditu.\nZERBITZU BAT HORNITZEKO JASOTAKO DATUAK\nZerbitzu bat emateko beharrezkoak diren datu pertsonalak kontratua prestatzeko gutxienekoa izango da, baita kontratatzen dituzun zerbitzuak eta legezko betebeharrak betetzeko ere eskaintzeko.\nDatuak legez ezarritako epean gordeko dira.\nWEB ORRIAREN BIDEZ INFORMAZIO ESKAERARAKO BILDUTAKO DATUAK\nWebgunearen informazio eskaeraren bidez jasotako datu pertsonalen xedea, gure produktu eta zerbitzuei buruzko informazio komertziala bidaltzea da.\nKasu honetan, datuen tratamendua inprimakiaren bitartez emandako informazioa onartzen duzunean legezkotua izango da.\nDatu pertsonalak babesteko 2016/679 Araudia (EB) ezarritako eskubideen arabera,zure datuen sarbide, zuzenketa, tratamenduaren mugak, ezabatzea, eramangarritasuna eta zure datuen tratamenduari uko egiteako eskubideak erabil ditzakezu zure eskaera posta helbidea edo info@ibatuz.com posta elektronikora zuzenduz.\nEskubide horiek gauzatzeko, zure NANa aurkeztu behar duzu.\nIbatuzek erabiltzaileei jakinarazten die bere datu pertsonalak ez zaizkiela hirugarrenei jakinaraziko, salbuetsita datu komunikazioak betebehar juridiko bat edo zerbitzu bat ematea datu prozesatzailearekin harreman kontratuak behar izanez gero.\nIbatuzek tratamendu kudeatzaileen aukeraketa egiteko irizpide zorrotzak mantentzen ditu, eta kontratatutako bakoitzarekin konpromisoa hartzen du datuen babesari dagokionez ezarritako betebeharrak betetzeko eta betearazteko.\nKontrakoa jakinarazten ez badiguzu, ulertzen dugu datuak ez direla aldatu eta aldaketaren bat egotekotan, haien berri emango dizugula.\nEdozein erreklamaziorako info@ibatuz.com-en harremanetan jar zaitezke. Halaber, Datuen Babeserako Espainiako Agentziarekin harremanetan jar zaitezke www.agdp.es.


Garai txarrak komiki-azokentzat... — Eibar.ORG | Eibarko peoria\nHemen zaude: Hasiera / Blogak / e-gorblog / Garai txarrak komiki-azokentzat...\nGarai txarrak komiki-azokentzat...\ne-gor 2020/12/03 09:50\nKomikizale, euskarazko komikigintzak inoiz baino beharrezkoago zaitu!\nCOVID-19ak, eguneroko jardun guztietan bezala, komikiak saltzen hainbeste laguntzen duten azoken jardunean ere eragin du. Europako topagune handiena den Angulemako komiki-azoka, adibidez, 2021eko urtarrilean bere 48. edizioa izan beharko lukeena, ez da egingo.\nGurean egiten direnei dagokionez, aurten urriaren hasierarako antolatuta zegoen Getxoko Komiki-Azoka, Euskal Herrian egiten den komiki azoka handi eta esanguratsuena, bertan behera uztea erabaki zuten antolatzaileek. Eta Durangoko Azokak ere ez ditu ohiko erakusmahaiak eta beste guneak jarriko Landakon, onlineko denda eta egitaraua izango dute.\nEuskal komikiarentzat urteko bi zita garrantzitsuenak dira hauek. Hain dira garrantzitsuak, non urteko komiki gehienak udazkenean ateratzen diren horietan aurkezteko, eta bertan izaten dira salmenten zati garrantzitsu bat. Horiek ez egiteak edo murrizketekin egiteak eragin ikaragarria izan dezake komikiak ateratzen dituzten argitaletxeetan eta, ondorioz, etorkizunean aterako den euskarazko komiki kopuruan.\nBeraz, euskal komikizale maitea, komikiak bi azoka horietan eskuratzeko ohitura bazenuen, horiek ez daudelako ez txandapasarik egin aurten erosketetan! Euskararen Eguna eta Durangoko Azoka irekitzearen bezpera den honetan, kontuan izan, gabonetako oparitarako edo bestela, euskarazko komikiak zure zain dituzula herriko liburu-dendan, argitaletxearen webgunean edo Durangoko Azokako denda birtualean. Aurten zein aurreko urteetan lan bikainak atera dira euskaraz, eta horien berri blog honetan bertan daukazu, edo Komikipedian, edo Durangoko Azokako dendan ("Liburuak" atalean "Komikia eta eleberri grafikoa" azpiatala duzu, urteko nobedadeekin lehenengo eta besteekin beherago; egia esan, dagoen dena ez da komikia -ipuin edo liburu ilustratuak eta beste gauza batzuk ere badaude-, komiki diren guztiak ez daude, aurtengotzat erakusten dira ez diren batzuk, hala nola Joana Maiz edo 1620... eta, okerrena, ezin dira bereizi euskarazkoak eta erdarazkoak, baina tira... erreferentziatzat balio dezake).\nEuskal komikigintzak inoiz baino beharrezkoago zaitu!\n(...eta komikiaz gain ere erosi, euskaraz, jakina...)\netiketak: Getxoko komiki-azoka, Durangoko azoka, komikiak, Angoulême


Familiei zuzendutako tailerretan izena emateko epea luzatu da - Oihaneder Euskararen Etxea\n» Albisteak » Familiei zuzendutako tailerretan izena emateko epea luzatu da\nFamiliei zuzendutako tailerretan izena emateko epea luzatu da\nEgilea: Oihaneder Euskararen Etxea Gasteizko Kafe Antzokia maiatza 26, 2017 Iruzkinik gabe\nFamiliei zuzendutako Kli-kla Birzikla eta musikoterapia tailerretan izena emateko epea luzatu egin da, ekainaren 1era eta 8ra arte, hurrenez hurren.\nKli-kla birzikla izeneko birziklatze tailerra ekainaren 3an egingo da. Etxean dauzkagun material ezberdinez baliatuz eta irudimena landuz jostailu, apaingarri eta panpinak sortzeko lantegia izango da. Tailer honetan izena emateko epea ekainaren 1ean amaituko da.\nMusikoterapia tailerra ekainaren 10ean izango da. Musikoterapeuta profesional baten laguntza baliatuz, musika eta euskara erabiliz guraso eta haurren arteko harremanak sustatuko dira. Saio honetan parte hartzeko epea ekainaren 8an bukatuko da.\nTailerrak goizeko 11:30ean hasiko dira eta ordubete eta ordu eta erdi arteko iraupena izango dute.\nIzena emateko honako inprimakia bete behar da. Tailerrak doakoak dira.\nParte hartuko duten umeek gutxienez 4 urte izan beharko dituzte eta gurasoetako batek (ez biek) lagunduta etorri beharko dira. Tailer bakoitzean 24 lagunentzako tokia egongo da gehienez, 12 ume eta 12 guraso. Plazak esleitzerako orduan izena emateko hurrenkera errespetatuko da. Familiek tailer ezberdinetan izena emateko aukera izango dute. Saioak euskara hutsean izango dira, beraz parte-hartzaile guztiak (gurasoak eta umeak) euskaraz ondo moldatzea ezinbestekoa da.


Zestoan bertan behera utzi dute hondakin bilketa sistema aldatzeko 2016an hartutako erabakia - Urola Kostako Hitza : Urola Kostako Hitza\nZestoan bertan behera utzi dute hondakin bilketa sistema aldatzeko 2016an hartutako erabakia\nAldaketa ez zuten gauzatu aurreko agintaldian, baina "udalbatzarrean hartutako erabakiak lege" direnez, eta Udal Gobernu berriak 2014tik indarrean den sistemarekin jarraitu nahi duenez, bota dute atzera. EH Bilduk 2016ko erabakia bertan behera uztearen alde bozkatu du, eta EAJ abstenitu egin da. Egungo sistema hobetzeko ahaleginean irailetik aurrera lanean hasiko direla ere iragarri dute.\nZestoako udalbatzarra, atzo. (Mailo Oiarzabal)\nZestoako Udalak atzera bota du hondakin sistema aldatzeko udalbatzarrak 2016an hartu zuen erabakia. Atzo iluntzeko udalbatzarrean, erabaki hura deuseztatzearen alde eman zuten botoa Udal Gobernua osatzen duten EH Bilduren eledunek, eta abstentzioaren alde egin zuten oposizioan dagoen EAJkoek.\nAtzokorekin, gauzatzera iritsi ez den erabaki bat da bertan behera utzi dutena. Duela bi agintaldi, 2014an, hondakinen bilketa sistema mistoa ezarri zuten Zestoan; harrezkero, atez ate jasotzen dituzte hondakin organikoak, errefusa eta ontzi arinak, eta edukiontzietan papera eta beira. EH Bildu Udal Gobernuan zela ezarri zuten sistema hori eta horrekin jarraitu dute gaur arte, 2016ko maiatzean EAJren Udal Gobernuak bi urte lehenago hasitako sistema baztertzearen eta txipdun edukiontzien bidezko bilketa sistemaren aldeko hautua egin zuen arren.\n2016ko aldaketaren aldeko hautu hark ondorio errealik izan ez badu ere, “udalbatzarraren gehiengoak erabaki zuenez, eta udalbatzarrak erabakitakoa lege denez, indarrean dago. Eta momentu honetan ez du zentzurik, sistema orain arte ez dela aldatu eta gu aldatzearen alde ez gaudela kontuan hartuta, erabaki hura mantentzeak”, azaldu zuen atzoko bilkuran Mikel Arregi alkateak.\nEgungo sistema hobetzeko aukera\n2014tik martxan den bilketa sistemak “oraindik hobetzeko aukera handiak” eskaintzen dituela nabarmendu zuen Arregik. “[UrolaErdiko] Mankomunitatearen azken datuen arabera, Zestoa da, gure akatsekin eta hutsuneekin, emaitza onenak lortzen dituen udalerria, bai gaikako bilketaren portzentajeari dagokionez, baita bildutako kopuruaren karakterizazioari dagokionez ere. Egia da datuak onak direla, baina ez dira beste mundukoak ere. Horrek esan nahi du Urola Erdiko beste herrietakoak direla datu txarrak”, azaldu zuen alkateak.\nGaur egungo sistemaren gabeziak edo zuzendu beharrekoak ere jarri zituen mahai gainean alkateak. “Ona delako garestia” den sistema horren kostuak murrizteko aukerak aipatu zituen, batetik, eta herrigunean emaitzak landagunean baino askoz hobeak direla adierazi zuen, bestetik. Landaguneetako eta Zubimusuko hondakinen biltokietan “inpropioen kopurua %5etik gorakoa” izaten dela azaldu zuen, eta kopuru horretatik gora, gaika sailkatutako guztia ere “automatikoki errefusa” bihurtzen dela. Landaguneetan okerrak zuzenduta eta sistema finduta, Zestoan gaikako bilketaren emaitza %80ra gerturatuko litzatekeela uste du Udal Gobernuak, “Gipuzkoan gehien birziklatzen duten herriekin parekatuta”.\nGarikoitz Mendizabal EAJren bozeramaileak, bere aldetik, gogoratu zuen orain bertan behera geratu den erabaki hura hartzearen arrazoia izan zela “Azpeitiarekin parez pare” joatea; garaitsu hartan erabaki zuten Azpeitian kontrolatutako edukiontzien bidezko bilketa sistema ezartzea. Zalantza plazaratu zuen Mendizabalek, mankomunitateko gainerako herrien joerak bestelakoak direla ikusita, Zestoan merezi ote duen aparteko bilketa sistemari eustea. Mankomunitatearen bilketa kopuruen datuak “anbiguoak” iruditzen zaizkiola esan zuen, benetako datuak ezagutzearen garrantzia adierazi zuen, eta “zein dira, adibidez, Azpeitiko datuak?”, galdetu zuen.\nGaika zenbat biltzen den bat dela erantzun zion Arregik, eta gaika bildu den guzti hori prozesatu ostean ateratzen den emaitza, bestea. Mankomunitateak publiko egiten duena gaikako bilketaren kopurua izaten dela esan zuen, “baina horrek ez du esan nahi gaika biltzen den guztia ondo dagoenik”. Beraz, Arregiren hitzetan, “datu batzuk ez dira errealak. Gezurrak ez dira, baina egia osoa ere ez”. Horrekin lotuta, Azpeitian edukiontzien sistema “arazoak ematen” ari dela esan zuen.\nIrailetik aurrera, lanean\nEgin daitezkeen eta egin nahi dituzten hobekuntza horiek aztertzeko eta neurriak ezartzen joateko asmoa dutela azaldu zuen alkateak. Hain zuzen ere, iragarri zuen irailaean hasiko direla lanketa horretan udaleko Ingurumen batzordean.\nSistema hobetzeko aukera guztiak aztertzeko eta behar diren aldaketak proposatzeko zein onartzeko ateak irekita izango direla agindu zuen Arregik, eta mankomunitateko teknikarien datuak eta iritziak ere kontuan hartuko dituztela. Jarrera hori eskertu zuten EAJkoek, eta horretan oinarrituta jo zuten abstentziora, “2016ko erabakia atzera botatzeak ez du esan nahi orain dagoena aztertzeko ateak erabat ixtea” argudiatuta.


Zinismo kontzeptua cynismus latinetik heldu da, nahiz jatorria grekoa duen.\nZinismo: 1go adiera. Zinismoa Grezian sortu zen. Sokratesen ikasleek sorturiko eskola zinikoa zabaltzen zuen IV. mendean k.a. Doktrina horrek gaitzetsi egiten zuen garaiko materialismo eta bizimodu aberatsa eta aldarrikatzen zuen jakintza eta izpirituaren askatasuna zoriontasunaren bidea zirelako. Zinikoek plazera ere saihesten zuten bere morroi ez bihurtzeko. Zinismo zale haiek gizakiaren berezko ustelkeria eta harrokeria zintzotasun osoz adierazten zuten.\nFilosofia horren ordezkari ezagunetarikoa Diogenes Sinopekoa izan zen, 412-323 k.a. Upel batean bizi zen gizarteko hipokresia salatuz eta askatasun ideiak zabalduz. Argia eta zorrotza, bere esaneko eta ateraldiak famatuak egin ziren. Esate baterako, Atenaseko kaleetan zehar ibiltzen zen eskuargi batekin "gizon baten bila" zebilela aldarrikatuz. Beste batean, erregeak hezur pila bati begira topatu zuen eta zertan zebilen galdetuta, erantzun zion: "Zure aita Filiporen hezurren bila nabil, baina ez dakit esklabo baten hezurretatik bereizten”.\nZinismo: 2. adiera. Denborarekin, ordea, zinismo kontzeptuaren esanahia erabat aldatu egin da XVII mendean Voltairek edo Shakespearek berreskuratu zutenetik. Adieraren okertzea erabatekoa izan da eta gaur egun zinikoa da erabateko lotsagabekeriaz, sarkasmoz eta isekaz gezurtatu edo ekintza kondenagarriak defendatu egiten dituena, Italian izan ezik, italiarrek ulertzen duten moduan kontzientzia baita.\nAspalditxo, mundu mailan, Espainian eta gurean, Luzien Etxezaharretak egunkari honen lerroetan aipatu zuen bezala, gertakariek eta handi-mandien zinismoak zainetatik jauzarazteko gaiak etengabe eskaintzen dizkigute. Zinismoak jendetasun balioen mespretxu argia erakusten badu, handikien arteko konplizitate higuingarria agerian du ere.\nHorietako gertaera eta esanetan, kosta egingo zaigu ahaztea Yolanda Barcinak CANeko dietak zirela eta, bere burua defendatzeko, atzera ere, demostratu zigun erabateko zinismoa, justifikatu nahian justifika ezina dena. Zuritu nahi horretan ba ote da onar daitekeen gezurrik? Xabier Letek “Gezurraren goraipamena” artikuluan hamar gezur-mota daudela dio: gezur oportunistak, sentimentalak, errukitsuak, estrategikoak, desesperatuak, xelebreak edo efektistak, gezur sozial arruntak, adeitasunezkoak, erabat profesionalak eta, zerrenda honi bukaera emateko, gaiztakeria soilez edo maleziagatik esan ohi direnak. Aukera ditzagun beharrezko gezurrak zuritze-lana osatzeko.


Lehorreko portuak eta plataforma multimodalak - Bilbaoport\nTrafikoa handitzeko, Bilboko Portuko Agintaritzaren plan estrategiko berrian beharrezkotzat jo da intermodalitatea eta Bilboko Portuko Agintaritzak parte hartzen duen portu lehorren gaur egungo sarea sustatzea. Hori horrela, tren-konexioa eta zerbitzu-bideak ditu Bilboko Portuko Agintaritzaren Pancorboko terminalak.\nZehazki, trenak bidaltzeko eta hartzeko trenbide bat du, 750 metrokoa, maniobrak egiteko bi trenbide hil elektrifikatu, 650 eta 100 metrokoak, eta kargatzeko eta deskargatzeko bi trenbide, 750 metrokoak. Bide-zabalera iberiarrekoak dira, eta nazioarteko zabalerara aldatzeko aukera dute.\nBestetik, Arasurreko tren-bazterbidea eraikitzeko proiektuaren obrak Construcciones Mariezcurrena SL eta Construcciones y Promociones Coprosa SA enpresek osatutako EBEEari esleitu dizkio, 5.319.584 euroan (BEZa sartu gabe). Obrak egiteko epea 15 hilabetekoa da.\nAzkenik, 17.000 metro karratuko itsas plataforma multimodal bat ari dira garatzen Tuterako Nekazaritza Elikagaien Hirian, garraioaren lehiakortasuna Nafarroaren eremutik hobetzeko. Hala, enpresa esportatzaileek garraio-korridore lehiakor bat izango dute Nafarroaren eta Bilboko Portuaren artean. Proiektua gauzatzeko, milioi bat euroko inbertsioa egingo da.\nInformazio gehiago Pancorboko (Burgos) Portuko Trenbide Terminal Logistikoari buruzPDF\nInformazio gehiago Tuterako itsas plataforma multimodalari buruzPDF\nAktualizazioa: 05/17, 17:38-etan


Nahuak, euskaldunak eta Yúuyum irratiko maiak gure hizkuntzak indartzeko ekimenak aztertzen\n[Oharra: artikulu hau itzulpen bat da, jatorrizko bertsioa gaztelaniaz dago hemen]\nOrlando Balam, Yúuyum irratiko “Ki’ichkelem T’aan” saioko esatarietako bat, nahua-euskaldun-maia komunikazioari buruzko tailerrean Cuetzalanen, Pueblan\nPuebla, Puebla, maiatzak 27 (Yazmín Novelo Montejo komunikatzaileak idatzita).- Lineako emisioan hasi zenetik urte eta erdira Yúuyum irratiak maia hizkuntza eta kultura indartzeko lanean tinko dirau, senide dituen herriekin sareak osatzen. Horregatik abiatu dira oraingoan “yuya”-k (bertako txori ikusgarriak, Yúuyum irratia irudikatzen dutenak) Cuetzalan aldera, Pueblara, bertan ari baitira nahuatl-ekin eta euskaldunekin esperientziak elkartrukatzen pasa den ostegunetik, alegia hilaren 25etik.\nTosepan Titataniske-ko kooperatiben biltzarrean, hain zuzen ere Kaltaixpetaniloyan Formazio Guneko auditorioan, Yuuyum irratiko lau kideak ari dira ekintzetan parte hartzen. Alde batetik, hausnarketa prozesu partekatu bat dago martxan komunikabideek hizkuntzaren eta kulturaren indartzean jokatzen duten paperari buruz eta, bestetik, multimedia lanetan aritzeko (audio eta bideo edizioa, argazkilaritza, sare sozialak) trebakuntza ikastaroak egiten ari dira. Ez da kasualidadea “Kaltaixpetaniloyan”-ek “arima irekitzen duen Etxea” esan nahi izatea.\nPasa den ostegunean, hilaren 25ean, ikastaroari hasiera emateko jatorrizko hizkuntzen (Unescok finkatutako parametroetan oinarrituta) egoeraren diagnostikoa egin zen eta ondorio argiak ekarri zituen: bai nahuatl, bai maia hizkuntzak arrisku larrian daude. Berehalako analisian hiru jarrera posible agertu ziren horren aurrean: joera horren prozesua bizkortzea, joera horren prozesua geldotzea edo galera prozesua iraultzea.\nMaia hizkuntzaren egoera aurkeztu zen momentua\nKomunikabideak arlo gakotzat hartu ziren, izan ere alor honetan egiten den lanak beste prozesu batzuk dinamizatzen ditu, hala nola neologismoak sortzea (eta horrek dakarren hizkuntzaren eguneraketa, hirietan edo jendarte hiritarragoetan erabiltzeko) eta hizkuntzei buruzko ideologia ezkorrak desaktibatzea. Azken batean, hezkuntza sistemak egiten duen lanaren osagarri da.\nIkastaroa hiru erakundek antolatu dute: batetik, Garabide Elkarte euskalduna, bestetik Tosepan kooperatiben biltzarra eta, azkenik, Yúuyum irratia. Iganderarte luzatuko da helburu argi batekin: nahuatl eta maia hizkuntzen erabilera indartzeko komunikabideek zer egin dezaketen ikastea.\nLau eguneko tartean indartzen ari dira komunitateon arteko loturak eta dagoeneko elkarlanerako proiektuak begiztatu daitezke etorkizun hurbilean.\nYúuyum Irratiko kide bat ikaskideei hitz egiten Pueblan martxan dagoen ikastaroan\nTalde lan horren lehen erakusgarrietako bat da Euskal Herriko kideek maiatzaren 29tik ekainaren 3ra Yucatanen egingo duten egonaldia, lankidetza-ekintza ugari aurrera eramateko baliatuko baitute.\nMeridan ikastaroa eskainiko dute Euskal Herriaren hizkuntza biziberritze esperientziari buruz, bertakoei euskarak bizitako prozesua sakonki azaldu eta metodo horretatik ikasteko aukera izango dutelakoan. Euskara galzorian egon zen eta berreskuratzearen gakoak dira gaur egun hizkuntza baten galera prozesua iraultzearen adibide arrakastatsuetako bat. Berreskuratzea hainbesterainokoa izan da, ezen gaur egun posible baita hizkuntza horretan soilik hitz eginez bizitzea Euskal Autonomia Erkidegoan.\nIkastaroa guztiz irekia da, bereziki maia hiztunentzat, eta datorren astearte eta asteazkenean (29 eta 30) izango da arratsaldeko 5ak eta 9ak bitartean Unidad Editorial de la SEGEY-en egoitzan, Meridako erdigunean 62 kaleko 391 zenbakian, 45 eta 47 artean.


"Beltzaran egoteak ez du esan nahi babestuago gaudenik" - - Tolosaldeko ataria\n"Beltzaran egoteak ez du esan nahi babestuago gaudenik"\nAne Ubegun Goikoetxea 2019-07-05 11:58\nArgazkia: Maialen Andres/Foku\nAzaleko minbiziaren inguruko informazioa emateaz gain, bizi ohitura osasungarriei buruzko informazioa emango du aurten AECC minbiziaren aurkako elkarteak Uda osasungarria kanpainaren bidez. Maider Sierra (Ibarra, 1978) izango da elkartearen unitate ibiltarian herriz herri ibiliko diren arduradunetako bat. Uztailaren 30ean amaituko da kanpaina, Orion.\nZein da kanpainaren helburu nagusia?\nArgi duguna da hainbat bizi ohitura oso lotuak daudela gure osasunarekin; proiektu hau sortu genuen gaixotasun oro eta, batez ere, minbizia gutxitzeko helburuarekin. Proiektu honetan bultzatu nahi duguna da kasu batzuetan posible dela ohitura batzuk aldatzea. Lau ideia lantzen ditugu, bereziki. Alde batetik, bizimodu aktibo bat sustatzea: informazio asko dagoen garai batean bizi gara, baina ideia horiek askotan ez ditugu gauzatzen gure egunerokoan. Badakigu garrantzitsua dela bizimodu aktiboa izatea, baina udan atera egiten gara gure egunerokotik, eta alde batera uzten ditugu hainbat gauza; adibidez, bizitza aktiboa edo hidratazio egokia. Garagardoa, kalimotxoa… eta halakoak edaten ditu jendeak, baina oso gutxik edaten dute ura. Gaztetxoek bai, baina beste edari batzuk aukeratzen dituzte adin batetik aurrerakoek. Eta, nola ez, freskagarriak.\nElikadurari dagokionez, hondartzara edota mendira joaten garenean, janari mota baten alde egiten dugu beti, jaki prozesatuagoen alde: ogitartekoak eta halakoak. Alde batera uzten ditugu pixka bat barazkiak eta frutak. Sustatzen ari garena da ekintza horietan ere fruta jatea, eta, ogitartekoak hartu beharrean, janaria tuperrean ere eraman daitekeela erakustea; edo etxetik ateratzen garenetan inguruko tabernetan kontsumitu beharrean, elikadura zaintzeko hainbat produktu badaudela azpimarratzea.\nNagusiki, zein dira aldatu beharreko jarrerak?\nInformazioa barneratzea nahiko genuke. Jendeak badaki zer erantzun galdetzen diegunean; badaki zer garaitan duen eguzkiak indarrik handien, ura dela gehien hidratatzen duen edaria, eta alkoholak deshidratazioa sortzen duela. Jarrera aldaketa da informazio hori barneratzea eta, barneratzen dugunean, praktikan jartzea. Bitartean, mitoak hausten saiatzen gara, alkoholaren eta kremaren ingurukoak, adibidez.\nUda garaian areagotu egiten dira, beraz, ohitura txarrak?\nBai, erlaxatu egiten gara, eta uste dugu behin krema ez emateagatik edo etxetik kanpo jateagatik ez dela ezer gertatzen. Baina kontua da udan luzatu egiten dela jarrera hori. Gure nahietako bat da iraila ez iristea ohitura aldaketak egiteko; normaltasun batean jarrai dezagun gure osasuna zaintzen.\nBizitza aktiboa aipatu duzu. Jendeak kirol gutxiago egiten al du udan?\nUda aipatzean, ia denoi etzanda egotea etortzen zaigu burura. Gu saiatzen gara kirol hitza ez erabiltzen, bizitza aktibo bat eduki baitaiteke kirolik egin gabe ere: lanera joan, haurrekin egon… Kirola egitea baino gehiago, bizitza aktiboa izatea da kontua; oinez ibiltzea eta geldirik ez egotea, alegia.\nZumba saioak ere antolatu dituzue.\nErakutsi nahi dugu hondartzan gaudenean ere zumba saio bat egin daitekeela, zutitu eta musika jarrita. Gauza sinbolikoak egiten ditugu hondartzara joaten garenean, jendea modu alai batean mugitzeko.\nZer neurri proposatzen dituzue minbizia saihesteko?\nHainbat minbizi motatan dute eragina neurri horiek guztiek. Azaleko minbizia eguzkiaren erradiaziotik babestuz saihets dezakegu, baina, gero eta ikerketa gehiagoren arabera, gehiegizko pisuak harreman zuzena du minbiziarekin. Gure helburua beti izango da elikadura osasuntsua eta bizi estilo aktiboa sustatzea.\nEguzkitako edozein kremak balio du azaleko minbizia saihesteko?\nGuretzat, azken aukera da krema. Desegiten ez diren babesak gomendatzen ditugu guk beti: txapelak, betaurrekoak, arropa, itzala… Hori da beti gure lehen aukera. Hasiera batean, kalitate hobea eskainiko dute krema dermatologikoek. Azalean ematen duguna izango da kremarik onena; erosi egiten dugu askotan, baina gero ez dugu ematen. Benetan gustuko dugun krema bat izan behar du. Bakoitzak ikus dezala zein gustatzen zaion gehien; hori bai, 30eko edo 50eko babesa dutenak erabili behar dira. Behar dugun baino askoz krema gutxiago erabiltzen dugu beti; beraz, ematen dugunean, behintzat, eman dezagun babes altua duen bat. Babes txikia duen krema bat oso kantitate txikian ematen badugu, ezer ez ematearen parekoa izango da.\nAskok babes handiko krema ematen dute hasieran eta txikiagokoa gero.\nHorrelako kontuak galdetzen dizkigute, bai. Beltzaran egoteak ez du esan nahi babestuago gaudenik. Horrek esan nahi duena da azal horrek erradiazio handia jaso duela, eta melanina aktibatu egin dela. Azala eguzki izpietatik babestu behar izan delako jarri da beltzaran; justu kontrakoa da. Gaixotasunen artean, isilean gertatzen diren alterazioak dira sendatzeko zailenak eta arriskutsuenak, ez garelako ohartzen.


Xabaltx abeslariak 'Cymeus' bere bosgarren diskoa aurkeztu du Argentinako zenbait agertokitan — Euskal Kultura\nHemen zaude: Hasiera → Albisteak → Xabaltx abeslariak 'Cymeus' bere bosgarren diskoa aurkeztu du Argentinako zenbait agertokitan\nBuenos Aires, Argentina. Argtentinako bigarren egonaldia da hau Xabaltx goitizenarekin ezaguna den Pantxoa Bergararentzat. Horregatik, aurreko bidaian hemen utzitako adiskidantzengatik, lagun sorta joan zitzaion xerka aireportura, ondoren lagun izateko Rio de la Platako eremuan bukatu berria duen biran.\nXabaltxen lehenengo kontzertua, San Miguel hirian gauzatu zen, bertako Askatasunaren Bidea euskal elkarteak antolaturik, “Leopoldo Marechal” antzokian. Ikuskizuna osatzeko, Ohiana Urkitza eta Aingeru Ozerinjauregi txalapartariak agertokikide izan zituen eta, Buenos Airestik etorrita, Ekin Dantzari Taldeak ere pieza batzuk dantzatu zituen. Hurrengo geldialdia, Buenos Aires hiriburuan izan zen, San Telmoko “Plaza Defensa” Kultur Etxean, Iparraldeko Euskal Etxea eta Euskaltzaleak-en ardurapean. Kontzertu honetara bildutako jendeak, Euskal Herritik propio etorritako abeslaria entzuteaz gain, Raúl Carnota kantari argentinarra eta Maral musika taldeak euskaraz entzun ahal izan zituen.\n[San Miguelgo "Leopoldo Marechal" antzokian, Xabaltx, txalapartari eta Ekin Dantzari Taldeko kideekin]\nEusko Aterpearen urtemuga eta Arrecifesko 'Aiton-amonen txokoa'\nGral Rodriguezeko Eusko Aterpea Euskal Etxean ere abestu zuen Xabaltxek. Kontzertua, Euskal Etxearen 10. urtemugaren ospakizunen barnean izan zen eta gainerako herrietan bezala, aretoa bete egin zen iparraldeko abeslaria entzuteko. Arrecifesen, berriz, Euskaldunak Denak Bat Euskal Etxean, beste gizatalde batzuetako kideen aurrean aurkeztu zen Xabaltx, errezitala 'Aiton-amonen txokoan' izeneko ekitaldiaren inguruan egin baitzen. 'Euskal etxera normalean etortzen ez den jendeak ezagutu ahal izan zituen euskara eta euskal musika', azaldu zion Mariana Domine Maral Taldearen ahotsak EuskalKultura.com-i. 'Arrecifeseko kolektibitate askotako ordezkariak zeuden; hori dela eta, garrantzitsua izan da'. Aukera horretan abeslari euskaldunak eta Maral talde arrecifestarrak elkarrekin abestu zuten Itoiz-en Lau Teilatu-ren bertsio bat.\nXabaltxen bira San Nicolás herrian bukatu zen. Azken kontzertua joan den igandean, azaroaren 15ean izan zen, bertako euskal etxean. Hitz bat baino ez zuen behar izan Damian Cebey euskal etxeko lehendakariak errezitala laburbiltzeko: 'bikaina'. Abestuz, beraz, agurtu zuen Xabaltxek Argentinako publikoa, berriro ere itzuliko dela aginduz.\nBaionako Agorila Diskoetxea\nXabaltxek Argentinan emandako bigarren kontzertua, Buenos Airesko Plaza Defensa Kultur Etxean (argazkia EuskalKultura.com)


Basabizitza, eder eta gordin - Zientzia.eus\nHasiera » Argazki-galeria » Zerrenda » Basabizitza-eder-eta-gordin\nBasabizitza, eder eta gordin\n2019/12/01 Iturria: Elhuyar aldizkaria\nUnea (The Moment)\nQinghai-Tibet lautadan, marmota honek hibernatzeari utzi berri zion azeri tibetarrarekin topo egin zuenean. Azkar ibili zen Yongping Bao, erasoaren unea harrapatzeko: harrapakaria hortzak erakusten, harrapakinaren ikara, bizitzaren eta heriotzaren indarra bien aurpegietan.\nAltuera handienean bizi diren ugaztunen artean daude Himalaiako marmotak. Sei hilabete pasatzen dituzte izugarrizko sakoneretan egiten dituzten habietan gordeta. Ateratzen direnean, predatzaileak ez daude aukera galtzeko.\nPeruko Amazoniako basoan gurgurio bitxi hau aurkitu zuen Frank Deschandolek. Begi beirakarek erakusten zuten hilda zegoela, eta toraxetik antena-tankerako hiru luzakin ateratzen zitzaizkion. Onddo baten fruitu-gorputzak ziren. Onddo parasito horiek gurgurioen mugimenduen kontrola hartzen dute: landare-zurtoin batean gora igoarazten diete, eta nahikoa igo direnean, zurtoinari gogor helduta gelditzen dira. Orduan, onddoak, intsektu zonbiaz elikatuz, fruitu-gorputzak garatzen ditu, esporak zabaltzeko.\nBizitzaren lotura (Bond of Life)\nStefan Christmann (Alemania)\nPinguino enperadore txitek eta gurasoek sarri begiratzen diote elkarri. Lotura estua ezinbestekoa dute, txitek aurrera egingo badute.\nTrago hotza (Cool drink)\nDiana Rebman (Estatu Batuak)\nHokkaido uhartean (Japonia), goiz hotz batean, Diana Rebmanek amilotx-saldo bat ikusi zuen adar batetik zintzilik zegoen izotz-kandela baten bueltan. Koreografia bat zirudien: bata bestearen atzetik hurbiltzen ziren izotz-kandelara, eguzkiak urtutako tantak edatera.\nErle-ilara (Bee line)\nFrank Deschandol (Frantzia)\nAtlas mendietan, erleak aintziraren ondoko belar luzeetan pausatzen hasi ziren, atseden hartzeko. Barailekin belarrari gogor heldu, eta, pixkanaka, erlaxatzen hasten dira; gorputza jaitsi, hegoak deskantsuan, antenak behera… lo hartzen duten arte. Halaxe dago ilarako azkena.\nJérémie Villet (Frantzia)\nBorroka basati baten erdian, hotzaren hotzez, gelditu egin behar izan zuten Dall ahari hauek, elkarren adar espiraletan gurutzatuta. Ekaitz bortitza eta berrogei gradu zero azpitik; ez zen giro borrokarako ere. Eta hantxe zegoen Jérémie Villet, unea guztiz izozteko.\nElur-lautadako nomadak (Snow-Plateau Nomads)\nShangzhen Fan (Txina)\nAntilope tibetar arren talde bat, Kumukuli basamortuan. 5.000 metrotik gora eta -40 ºC-ko tenperaturatan bizi ahal izateko, ile luzearen azpian beste ilaje arin eta bero bat dute, shahtoosh deitzen zaiona. Ilaje preziatu hori lortzeko antilopeak hiltzen dituztenez, haien populazioa izugarri murriztu zen 1980ko eta 90eko hamarkadetan. Geroztik zertxobait gora egin duen arren, oraindik ehizatzen dira shahtooshezko xalak egiteko.


Gasteiz nagusitu da Azkoitiko Cricket Txapelketan - Urola Kostako Hitza : Urola Kostako Hitza\nGasteiz nagusitu da Azkoitiko Cricket Txapelketan\nBigarren postuan, Azkoitia sailkatu da, eta hirugarrenean, Eibar. Banakakoetan, bateatzaile onenaren saria Yasir Alik irabazi du, eta jaurtitzaile onenarena, Amir Hamzak.\nCricket Txapelketa jokatu dute asteburuan Azkoitian, eta aurtengo edizioan, inoiz baino partaidetza handiagoa izan da. Oteiza frontoietan izan dira partidak, eta antolatzaileak “pozik” daude emaitzarekin. Neurketak amaitzean, sari banaketa egin zuten atzo, igandea, eta Gasteizek eskuratu zuen lehen saria. Bigarren postuan, Azkoitia sailkatu zen, eta hirugarrenean, Eibar. Banakakoetan, bateatzaile onenaren saria Yasir Alik irabazi du, eta jaurtitzaile onenarena, Amir Hamzak. Janire Igoa Ongizate zinegotziak eta Angel Martin Kirol zinegotziak banatu zizkieten garaikurrak.\nGuztira, 50 jokalaritik gora elkartu ditu txapelketaren zortzigarren edizioak. Taldeak herrika osatuta, Arrasate-Eibar, Gasteiz, Urretxu-Zumarraga, Agurain, Donostia, Zestoa-Azpeitia eta Azkoitiak parte hartu dute lehian.\nHona hemen sari banaketako irudiak: